LIETUVOS RESPUBLIKOS
TEISĖJŲ ATLYGINIMŲ
ĮSTATYMAS

2008 m. lapkričio 6 d. Nr. X-1771

Vilnius

1 straipsnis. Įstatymo paskirtis

Šis įstatymas nustato Lietuvos Respublikos teisėjų atlyginimų dydžius ir jų skaičiavimo tvarką.

2 straipsnis. Įstatymo taikymas

Šio įstatymo nustatyti atlyginimai taikomi šių teismų pirmininkams, jų pavaduotojams, skyrių pirmininkams ir teisėjams (toliau – teisėjai):

1) Lietuvos Respublikos Konstitucinio Teismo;

2) bendrosios kompetencijos ir specializuotų teismų: Lietuvos Aukščiausiojo Teismo, Lietuvos vyriausiojo administracinio teismo, Lietuvos apeliacinio teismo, apygardų teismų, apygardų administracinių teismų, apylinkių teismų.

3 straipsnis. Atlyginimo ir pareiginės algos bazinis dydis

Teisėjų atlyginimų skaičiavimui taikomas atlyginimo ir pareiginės algos bazinis dydis (toliau – bazinis dydis), kurį ateinantiems metams Lietuvos Respublikos Vyriausybės teikimu, įvertinus teisėjams atstovaujančių organizacijų pasiūlymus, praėjusių metų vidutinę metinę infliaciją (skaičiuojant nacionalinį vartotojų kainų indeksą) ir kitų vidutinio darbo užmokesčio viešajame sektoriuje dydžiui ir kitimui poveikį turinčių veiksnių įtaką, tvirtina Lietuvos Respublikos Seimas iki Seimo pavasario sesijos pabaigos. Tvirtinamas naujas bazinis dydis negali būti mažesnis už esamą bazinį dydį.

4 straipsnis. Teisėjų atlyginimas

1. Lietuvos Respublikos Konstitucinio Teismo teisėjų atlyginimas apskaičiuojamas atitinkamą atlyginimo koeficientą, nustatytą šio įstatymo priedėlyje, padauginus iš bazinio dydžio.

2. Bendrosios kompetencijos ir specializuotų teismų pirmininkų, jų pavaduotojų, skyrių pirmininkų ir teisėjų (toliau – bendrosios kompetencijos ir specializuotų teismų teisėjai) atlyginimas susideda iš:

1) pareiginės algos;

2) priedo už ištarnautus Lietuvos valstybei metus.

3. Bendrosios kompetencijos ir specializuotų teismų teisėjų pareiginė alga apskaičiuojama atitinkamos pareiginės algos koeficientą, nustatytą šio įstatymo priedėlyje, padauginus iš bazinio dydžio.

4. Lietuvos Respublikos Konstitucinio Teismo teisėjų atlyginimas ir bendrosios kompetencijos bei specializuotų teismų teisėjų pareiginė alga apvalinama vadovaujantis bendromis skaičių apvalinimo taisyklėmis taip, kad paskutinis skaitmuo būtų 0 arba 5.

5. Duomenys apie teisėjų atlyginimus yra vieši. Šie duomenys teikiami vadovaujantis Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymo nustatyta tvarka.

5 straipsnis. Priedas už ištarnautus Lietuvos valstybei metus

1. Bendrosios kompetencijos ir specializuotų teismų teisėjams mokamas priedas už ištarnautus Lietuvos valstybei metus nuo 1990 m. kovo 11 d. einant pareigas, nurodytas Valstybės tarnybos įstatymo 4 straipsnio 1–4 dalyse ir 5 dalies 1–4 punktuose (išskyrus savivaldybės tarybos narius, kurie nebuvo merais ir mero pavaduotojais). Į ištarnautus metus įskaitomi laikotarpiai, nurodyti minėto įstatymo 42 straipsnio 1 dalyje, apskaičiuoti pagal Lietuvos Respublikos Vyriausybės patvirtintas Tarnybos Lietuvos valstybei stažo skaičiavimo taisykles.

2. Priedą už ištarnautus valstybei metus sudaro 3 procentai teisėjo pareiginės algos už kiekvienus trejus metus, tačiau priedo dydis neturi viršyti 30 procentų pareiginės algos.

6 straipsnis. Vienkartinė priemoka

1. Bendrosios kompetencijos ir specializuotų teismų teisėjams metų pabaigoje už viršvalandinį darbą, darbą poilsio ir švenčių dienomis atliekant teisėjo funkcijas, nurodytas Baudžiamojo proceso kodekse, Civilinio proceso kodekse bei kituose įstatymuose, išmokama ne didesnė kaip pareiginės algos dydžio vienkartinė priemoka. Ji mokama neviršijant atitinkamų metų Lietuvos Respublikos valstybės biudžeto ir savivaldybių biudžetų finansinių rodiklių patvirtinimo įstatyme teismui nustatytų asignavimų darbo užmokesčiui. Jeigu šių lėšų nepakanka, taip pat jei teisėjas institucijoje nėra išdirbęs visų metų, priemokos dydis perskaičiuojamas proporcingai esamoms darbo užmokesčio lėšoms ir tais metais dirbtam laikui.

2. Šio straipsnio 1 dalyje nurodytų priemokų dydžių nustatymo ir išmokėjimo sąlygas ir tvarką nustato Teisėjų taryba.

7 straipsnis. Įstatymo įgyvendinimas

Kol bus patvirtintas naujas bazinis dydis, skaičiuojant teisėjų atlyginimus, vadovaujamasi Lietuvos Respublikos valstybės politikų, teisėjų, valstybės pareigūnų ir valstybės tarnautojų pareiginės algos bazinio dydžio, taikomo 2008 metais, įstatymu (Žin., 2007, Nr. 80-3224).

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	VALDAS ADAMKUS

Lietuvos Respublikos

2008 m. lapkričio 6 d.

įstatymo Nr. X-1771 priedėlis

I. LIETUVOS RESPUBLIKOS KONSTITUCINIO TEISMO TEISĖJŲ ATLYGINIMAI

(Baziniais dydžiais)

Eil. Nr.	Pareigybės	Atlyginimo koeficientas
1.	Lietuvos Respublikos Konstitucinio Teismo pirmininkas (ar jį pavaduojantis teisėjas)	32,3
2.	Lietuvos Respublikos Konstitucinio Teismo teisėjas	29,35

II. BENDROSIOS KOMPETENCIJOS IR SPECIALIZUOTŲ TEISMŲ TEISĖJŲ PAREIGINĖS ALGOS

(Baziniais dydžiais)

Eil. Nr.	Įstaigos pavadinimas	Pareiginės algos koeficientas

pirmininko ar jį pavaduojančiojo (kai nėra etatinio pavaduotojo)	pirmininko pavaduotojo	skyriaus pirmininko	teisėjo
1.	Lietuvos Aukščiausiasis Teismas	21,7	–	20,2	19,2
2.	Lietuvos vyriausiasis administracinis teismas	20,9	19,7	–	18,7
3.	Lietuvos apeliacinis teismas	20,2	–	19,2	18,2
4.	Apygardų teismai	19,2	–	18,2	17,2
5.	Apygardų administraciniai teismai	19,2	18,2	–	17,2
6.	Apylinkių teismai:
6.1.	kuriuose dirba 15 ir daugiau teisėjų	17,7	16	–	14,2
6.2.	kuriuose dirba 14 ir mažiau teisėjų	16,7	15,3	–	14,2

_________________